NORMATĪVĀS REZOLŪCIJAS PIELIKUMS

Eiropas Parlamenta, Padomes un Komisijas kopīgais paziņojums

Eiropas Parlaments, Padome un Komisija atzīst, ka ir steidzami jāvirza uz priekšu rīcība jūras un piekrastes ekosistēmu un biodaudzveidības aizsardzības un saglabāšanas jomā. Visas trīs iestādes piekrīt, ka biodaudzveidības zuduma novēršana, ekosistēmu aizsardzība un atjaunošana un/vai to uzturēšana labā stāvoklī prasīs ievērojamas publiskās un privātās investīcijas valstu un Eiropas līmenī un ka ievērojama EJZAF izdevumu daļa būtu jāiegulda biodaudzveidībā. Visas trīs iestādes piekrīt, ka Komisija sadarbosies ar dalībvalstīm EJZAF 2021.–2027. gadam plānošanā, lai sasniegtu biodaudzveidības izdevumu vispārējo mērķi, kas uzsvērts 15. apsvērumā

Padomes un Komisijas kopīgais paziņojums

Padome un Komisija joprojām ir apņēmības pilnas censties izvairīties no to zvejas darbību pārtraukšanas, kas noteiktas ilgtspējīgas zivsaimniecības partnerattiecību nolīgumos, cenšoties laikus atjaunot ilgtspējīgas zivsaimniecības partnerattiecību nolīgumus un to īstenošanas protokolus.

Komisijas paziņojums

Komisija ir atzinusi kuģos saistībā ar zvejas kontroli un noteikumu izpildes panākšanu veikto investīciju – gan obligātu, gan neobligātu – attiecināmību, un šā noteikuma piemērošanu visiem Savienības zvejas kuģiem. Komisija uzskata, ka šīs investīcijas ļaus dalībvalstīm pilnībā izmantot finanšu resursus, kas EJZAF pieejami kontroles un noteikumu izpildes panākšanas vajadzībām, pildīt savus pienākumus saskaņā ar Kontroles regulu un citiem kopējās zivsaimniecības politikas noteikumiem un būtiski uzlabot noteikumu ievērošanu zivsaimniecības nozarē. Turklāt Komisija gaida, ka Kontroles regulas pašreizējās pārskatīšanas kontekstā Eiropas Parlaments un Padome atbalstīs esošo kontroles rīku modernizāciju un jaunu tehnoloģiju izmantošanu, kā ierosinājusi Komisija. Tas jo īpaši nozīmē, ka jāievieš viedi risinājumi mazapjoma zvejas kuģu izsekošanai un ziņošanai par to nozveju, jāizveido sistēmas dzinēja jaudas nepārtrauktai uzraudzībai, jāpāriet uz pilnībā digitalizētām izsekojamības sistēmām, kas aptver visus zvejas produktus (svaigus, saldētus un apstrādātus), un jāievieš obligātas attālās elektroniskās novērošanas sistēmas uz zvejas kuģiem, pamatojoties uz riska novērtējumu, kas ir vienīgais efektīvais līdzeklis, ar ko kontrolē izkraušanas pienākuma piemērošanu un jutīgu sugu piezveju un izmetumus.

Komisijas paziņojums

Komisija ņem vērā līdz šim radušās grūtības saistībā ar valsts atbalsta piešķiršanu tālāko reģionu flotu atjaunošanai. Lai nodrošinātu minēto reģionu ilgtspējīgu attīstību, Komisija centīsies palīdzēt dalībvalstīm uzlabot to zinātnisko datu vākšanu, kas vajadzīgi, lai izpildītu valsts atbalsta pamatnostādnēs noteikto atbalsttiesības nosacījumu, tādējādi atvieglojot pamatnostādņu piemērošanu valsts atbalsta vērtēšanai zvejniecības un akvakultūras nozarē tālākajos reģionos.

Komisijas paziņojums

EJZAF 2021.–2027. gadam plānošanas kontekstā aktīvi mudinās dalībvalstis maksimāli izmantot to programmās iekļautos pasākumus, īpaši 25. pantā (bioloģiskās daudzveidības un ekosistēmu aizsargāšana) iekļautos pasākumus, lai sasniegtu vispārējo mērķi nodrošināt gada izdevumus DFS kontekstā biodaudzveidības zuduma novēršanai, ekosistēmu aizsardzībai un atjaunošanai un ekosistēmu uzturēšanai labā stāvoklī, proti, 7,5 % no gada izdevumiem DFS kontekstā biodaudzveidības mērķiem 2024. gadā un 10 % no gada izdevumiem DFS kontekstā biodaudzveidības mērķiem 2026. un 2027. gadā. Komisija regulāri uzraudzīs šo izdevumu līmeni, pamatojoties uz kopējiem attiecināmajiem izdevumiem, ko saņēmēji deklarējuši vadošajai iestādei, un uz dalībvalsts iesniegtajiem datiem. Ja uzraudzība liecinās par nepietiekamu progresu vispārējā mērķa sasniegšanā, gadskārtējā izvērtēšanas sanāksmē Komisija aktīvi sadarbosies ar dalībvalstīm nolūkā pieņemt korektīvus pasākumus, t. sk. grozīt programmu.